title: Az Európai Parlament és a Tanács (EU) 2021/1233 irányelve (2021. július 14.) az (EU) 2017/2397 irányelvnek a harmadik országok által kiállított bizonyítványok elismerésére vonatkozó átmeneti intézkedések tekintetében történő módosításáról (EGT-vonatkozású szöveg)

text:
                  2021.7.30.

                  HU

                  Az Európai Unió Hivatalos Lapja

                  L 274/52

         AZ EURÓPAI PARLAMENT ÉS A TANÁCS (EU) 2021/1233 IRÁNYELVE
         (2021. július 14.)
         az (EU) 2017/2397 irányelvnek a harmadik országok által kiállított bizonyítványok elismerésére vonatkozó átmeneti intézkedések tekintetében történő módosításáról
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         tekintettel az Európai Gazdasági és Szociális Bizottság véleményére (1),
         tekintettel a Régiók Bizottságával folytatott konzultációt követően,
         rendes jogalkotási eljárás keretében (2),
         mivel:

                     (1)

                     Az (EU) 2017/2397 európai parlamenti és tanácsi irányelv (3) átmeneti intézkedéseket határoz meg annak érdekében, hogy garantálja az átültetési időszak vége előtt kiállított képesítő bizonyítványok, szolgálati könyvek és hajónaplók folyamatos érvényességét, valamint észszerű időt biztosítson a képzett személyzet tagjai számára ahhoz, hogy uniós képesítő bizonyítványt vagy azzal egyenértékűnek elismert más bizonyítványt kérelmezzenek. A 96/50/EK tanácsi irányelv (4) 1. cikkének (5) bekezdésében említett rajnai hajózási engedélyek kivételével azonban ezek az átmeneti intézkedések nem vonatkoznak a harmadik országok által kiállított olyan képesítő bizonyítványokra, szolgálati könyvekre és hajónaplókra, amelyeket a tagállamok az (EU) 2017/2397 irányelv hatálybalépése előtt alkalmazandó nemzeti követelményeik vagy nemzetközi megállapodásaik alapján jelenleg elismernek.

                     (2)

                     Az (EU) 2017/2397 irányelv 10. cikkének (3), (4) és (5) bekezdése meghatározza a harmadik országok hatóságai által kiállított bizonyítványok, szolgálati könyvek vagy hajónaplók elismerésének eljárását és feltételeit.

                     (3)

                     mivel a harmadik országok által kiállított okmányok elismerésére vonatkozó eljárás a kérelmező harmadik ország tanúsítási rendszereinek értékelésén alapul annak megállapítása céljából, hogy a kérelemben meghatározott bizonyítványok, szolgálati könyvek vagy hajónaplók kiállítására az (EU) 2017/2397 irányelvben előírtakkal azonos követelmények mellett került-e sor, nem valószínű, hogy az elismerési eljárás 2022. január 17. előtt befejeződik.

                     (4)

                     A harmadik országok által kiállított okmányok vonatkozásában az (EU) 2017/2397 irányelv 10. cikkében előírt elismerési rendszerre való zökkenőmentes átállás érdekében rendelkezni kell olyan átmeneti intézkedésekről, amelyek elegendő időt biztosítanak ahhoz, hogy a harmadik országok az említett irányelvben foglaltakhoz igazíthassák követelményeiket, valamint hogy a Bizottság értékelhesse tanúsítási rendszereiket és – adott esetben – az említett irányelv 10. cikkének (5) bekezdése alapján végrehajtási jogi aktust fogadhasson el. Ezek az intézkedések biztosítanák továbbá a jogbiztonságot a belvízi hajózási ágazatban tevékenykedő magánszemélyek és gazdasági szereplők számára. E célkitűzések fényében az átmeneti intézkedések hatálya alá tartozó, harmadik országok által kiállított okmányok érvényességi idejét helyénvaló úgy meghatározni, hogy az az említett irányelv átültetésére kiszabott határidőt követően két évvel járjon le.

                     (5)

                     Az (EU) 2017/2397 irányelv 38. cikke értelmében a tagállamokra alkalmazandó átmeneti intézkedésekkel való összhang biztosítása érdekében indokolt előírni, hogy a harmadik országok által kiállított és a tagállamok által elismert képesítő bizonyítványokra, szolgálati könyvekre és hajónaplókra vonatkozó átmeneti intézkedések 2032. január 17. után ne legyenek alkalmazandók. Ezen túlmenően az ilyen képesítő bizonyítványok, szolgálati könyvek és hajónaplók elismerését az érintett tagállamban lévő uniós belvízi utakra kell korlátozni.

                     (6)

                     A tagállamok által kiállított képesítő bizonyítványokra alkalmazandó átmeneti intézkedésekkel való összhang biztosítása érdekében helyénvaló egyértelművé tenni, hogy a harmadik országok által kiállított bizonyítványok tekintetében az (EU) 2017/2397 irányelv 10. cikkének (3) bekezdésében említett követelmények magukban foglalják a meglévő bizonyítványok felváltására vonatkozóan az említett irányelv 38. cikkének (1) és (3) bekezdésében meghatározott követelményeket is.

                     (7)

                     Ezért az (EU) 2017/2397 irányelvet ennek megfelelően módosítani kell annak érdekében, hogy a belvízi hajózási társaságok és a munkavállalók számára garantálni lehessen a jogi egyértelműséget és a jogbiztonságot.

                     (8)

                     Az (EU) 2017/2397 irányelv 39. cikkének (4) bekezdésével összhangban azok a tagállamok, amelyeknek területén a belvízi hajózás technikailag nem lehetséges, nem kötelesek átültetni az említett irányelvet. Az említett eltérést értelemszerűen alkalmazni kell erre az irányelvre is.

                     (9)

                     mivel ezen irányelv célját, nevezetesen a harmadik országok által kiállított bizonyítványok elismerésére vonatkozó átmeneti intézkedések meghatározását az egyes tagállamok nem tudják kielégítően megvalósítani, az Unió szintjén azonban annak terjedelme és hatásai miatt e cél jobban megvalósítható, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez az irányelv nem lépi túl az e cél eléréséhez szükséges mértéket.

                     (10)

                     Annak lehetővé tétele érdekében, hogy a tagállamok haladéktalanul át tudják ültetni az ebben az irányelvben előírt intézkedéseket, ezen irányelvnek az Európai Unió Hivatalos Lapjában való kihirdetését követő napon kell hatályba lépnie,

               ELFOGADTA EZT AZ IRÁNYELVET:

            1. cikk
            Az (EU) 2017/2397 irányelv a következőképpen módosul:

                        1.

                        A 10. cikk (3) bekezdésének helyébe a következő szöveg lép:

                           „(3)   A E cikk (2) bekezdésének sérelme nélkül, bármilyen képesítő bizonyítványt, szolgálati könyvet vagy hajónaplót, amelyet valamely harmadik országnak az ebben az irányelvben – többek között a 38. cikk (1) és (3) bekezdésében – meghatározott szabályokkal azonos követelményeket előíró nemzeti szabályai szerint állítottak ki, az Unió valamennyi belvízi útján érvényesnek kell tekinteni, figyelemmel az e cikk (4) és (5) bekezdésében meghatározott eljárásra és feltételekre.”

                        2.

                        A 38. cikk a következő bekezdéssel egészül ki:

                           „(7)   2032. január 17-ig a tagállamok a 2018. január 16. előtt alkalmazandó nemzeti követelményeik vagy nemzetközi megállapodásaik alapján továbbra is elismerhetik a harmadik országok által 2024. január 18. előtt kiállított képesítő bizonyítványokat, szolgálati könyveket és hajónaplókat. Az elismerés az érintett tagállam területén lévő belvízi utakra korlátozódik.”.

            2. cikk

               (1)   2022. január 17-ig megfeleljenek. Erről haladéktalanul tájékoztatják a Bizottságot.
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
               Az (EU) 2017/2397 irányelv 39. cikkének (4) bekezdésében meghatározott eltérés értelemszerűen alkalmazandó erre az irányelvre.

               (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

            3. cikk
            Ez az irányelv az Európai Unió Hivatalos Lapjában való kihirdetését követő napon lép hatályba.

            4. cikk
            Ennek az irányelvnek a tagállamok a címzettjei.

            Kelt Brüsszelben, 2021. július 14-én.

                  az Európai Parlament részéről

                  az elnök

               D. M. SASSOLI

                  a Tanács részéről

                  az elnök

               A. LOGAR

            (1)  HL C 220., 2021.6.9., 87. o.

            (2)  Az Európai Parlament 2021. július 6-i álláspontja (a Hivatalos Lapban még nem tették közzé) és a Tanács 2021. július 13-i határozata.

            (3)  Az Európai Parlament és a Tanács (EU) 2017/2397 irányelve (2017. december 12.) a belvízi hajózásban szükséges szakmai képesítések elismeréséről, valamint a 91/672/EGK és a 96/50/EK tanácsi irányelv hatályon kívül helyezéséről (HL L 345., 2017.12.27., 53. o.).

            (4)  A Tanács 96/50/EK irányelve (1996. július 23.) a Közösségen belüli belvízi árufuvarozásra és személyszállításra vonatkozó nemzeti hajóvezetői bizonyítvány megszerzési feltételeinek összehangolásáról (HL L 235., 1996.9.17., 31. o.).


title: Az Európai Parlament és a Tanács (EU) 2022/228 irányelve (2022. február 16.) a 2014/41/EU irányelvnek a személyes adatok védelmére vonatkozó uniós szabályokhoz való hozzáigazítása tekintetében történő módosításáról

text:
                  2022.2.21.

                  HU

                  Az Európai Unió Hivatalos Lapja

                  L 39/1

         AZ EURÓPAI PARLAMENT ÉS A TANÁCS (EU) 2022/228 IRÁNYELVE
         (2022. február 16.)
         a 2014/41/EU irányelvnek a személyes adatok védelmére vonatkozó uniós szabályokhoz való hozzáigazítása tekintetében történő módosításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 16. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         rendes jogalkotási eljárás keretében (1),
         mivel:

                     (1)

                     Az (EU) 2016/680 európai parlamenti és tanácsi irányelv (2) 62. cikkének (6) bekezdése értelmében a Bizottság felülvizsgálja az illetékes hatóságok által az említett irányelv 1. cikkének (1) bekezdésében meghatározott célokból végzett adatkezelést szabályozó, az említett irányelvtől eltérő, az Unió által elfogadott jogi aktusokat. Az említett felülvizsgálat célja annak megvizsgálása, hogy szükséges-e az említett jogi aktusokat az említett irányelvhez igazítani, valamint adott esetben az a célból való módosításukra irányuló szükséges javaslatok megtétele, hogy az említett irányelv hatályán belül biztosított legyen a személyes adatok védelmének következetes megközelítése. E felülvizsgálat eredményeként a 2014/41/EU európai parlamenti és tanácsi irányelv a módosítandó jogi aktusok egyikeként került beazonosításra (3).

                     (2)

                     A személyes adatoknak a 2014/41/EU irányelv és az annak végrehajtása céljából elfogadott nemzeti jogszabályok szerinti kezelése a releváns információk kezelését, cseréjét és későbbi felhasználását foglalja magában az Európai Unió működéséről szóló szerződés (EUMSZ) 82. cikkében meghatározott célokból. A következetesség és a személyes adatok hatékony védelme érdekében a személyes adatok 2014/41/EU irányelv alapján történő kezelésének – amennyiben az (EU) 2016/680 irányelv alkalmazandó – meg kell felelnie az (EU) 2016/680 irányelvnek. A személyes adatoknak a 2014/41/EU irányelv 4. cikkének b), c) és d) pontjában említett eljárásokkal összefüggő kezelésére – amennyiben az (EU) 2016/680 irányelv nem alkalmazandó – az (EU) 2016/679 európai parlamenti és tanácsi rendeletet (4) kell alkalmazni.

                     (3)

                     Az Európai Unióról szóló szerződéshez (EUSZ) és az EUMSZ-hez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével, valamint 4a. cikkének (1) bekezdésével összhangban, az említett jegyzőkönyv 4. cikkének sérelme nélkül, Írország nem vesz részt ennek az irányelvnek az elfogadásában, az rá nézve nem kötelező és nem alkalmazandó.

                     (4)

                     Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1., 2. és 2a. cikkével összhangban Dánia nem vesz részt ennek az irányelvnek az elfogadásában, az rá nézve nem kötelező és nem alkalmazandó.

                     (5)

                     Az európai adatvédelmi biztossal az (EU) 2018/1725 európai parlamenti és tanácsi rendelet (5) 42. cikkének (1) bekezdésével összhangban konzultációra került sor, és a biztos 2021. március 10-én véleményt nyilvánított.

                     (6)

                     A 2014/41/EU irányelvet ezért ennek megfelelően módosítani kell,

               ELFOGADTA EZT AZ IRÁNYELVET:

            1. cikk
            A 2014/41/EU irányelv módosítása
            A 2014/41/EU irányelv 20. cikkét el kell hagyni.

            2. cikk
            Átültetés

               (1)   A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2023. március 14-ig megfeleljenek. Erről haladéktalanul tájékoztatják a Bizottságot.
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)   A tagállamok közlik a Bizottsággal belső joguk azon rendelkezéseinek szövegét, amelyeket az ezen irányelv által szabályozott területen fogadnak el.

            3. cikk
            Hatálybalépés
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.

            4. cikk
            Címzettek
            Ennek az irányelvnek a Szerződéseknek megfelelően a tagállamok a címzettjei.

            Kelt Strasbourgban, 2022. február 16-án.

                  az Európai Parlament részéről

                  az elnök

               R. METSOLA

                  a Tanács részéről

                  az elnök

               C. BEAUNE

            (1)  Az Európai Parlament 2021. december 14-i álláspontja (a Hivatalos Lapban még nem tették közzé) és a Tanács 2022. január 25-i határozata.

            (2)  Az Európai Parlament és a Tanács (EU) 2016/680 irányelve (2016. április 27.) a személyes adatoknak az illetékes hatóságok által a bűncselekmények megelőzése, nyomozása, felderítése, a vádeljárás lefolytatása vagy büntetőjogi szankciók végrehajtása céljából végzett kezelése tekintetében a természetes személyek védelméről és az ilyen adatok szabad áramlásáról, valamint a 2008/977/IB tanácsi kerethatározat hatályon kívül helyezéséről (HL L 119., 2016.5.4., 89. o.).

            (3)  Az Európai Parlament és a Tanács 2014/41/EU irányelve (2014. április 3.) a büntetőügyekben kibocsátott európai nyomozási határozatról (HL L 130., 2014.5.1., 1. o.).

            (4)  Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).

            (5)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).


title: A Bizottság (EU) 2021/1927 végrehajtási irányelve (2021. november 5.) a 66/402/EGK tanácsi irányelv I. és II. mellékletének a citoplazmás hímsterilitással előállított hibridbúza-vetőmagokra vonatkozó követelmények tekintetében történő módosításáról (EGT-vonatkozású szöveg)

text:
                  2021.11.8.

                  HU

                  Az Európai Unió Hivatalos Lapja

                  L 393/13

         A BIZOTTSÁG (EU) 2021/1927 VÉGREHAJTÁSI IRÁNYELVE
         (2021. november 5.)
         a 66/402/EGK tanácsi irányelv I. és II. mellékletének a citoplazmás hímsterilitással előállított hibridbúza-vetőmagokra vonatkozó követelmények tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gabonavetőmagok forgalmazásáról szóló, 1966. június 14-i 66/402/EGK tanácsi irányelvre (1) és különösen annak 21b. cikkére,
         mivel:

                     (1)

                     A 66/402/EGK irányelv szabályokat állapít meg a gabonavetőmagok Unión belüli előállítására és forgalmazására. A hibridbúza-vetőmagok előállítására az említett irányelv kizárólag két technikát ír elő, a közvetlen keresztezést és a kémiai hibridizációt.

                     (2)

                     Az elmúlt évek során ugyanakkor a citoplazmás hímsterilitás is elismert nemesítési technikává nőtte ki magát világszerte a gabonavetőmag-fajták hibridjeinek termesztése terén. Az árpára már léteznek a citoplazmás hímsterilitás előállítási technikára vonatkozó hatályos szabályok, mivel már évek óta gyakorlatba jött a hibrid vetőmagok citoplazmás hímsterilitással történő előállítása.

                     (3)

                     Az árpa és a búza természeténél fogva önbeporzó, és kevert virágú termesztéssel állítják elő őket. Figyelembe véve a hibridárpa- és hibridbúza-vetőmagok előállítása közötti technikai hasonlóságokat, valamint a hibridvetőmagok felhasználóinak igényeit, a hibrid búza vetőmagjaira helyénvaló a hibrid árpa vetőmagjaira vonatkozó feltételekhez hasonló feltételeket megállapítani. A tapasztalatok azt mutatják, hogy a hibrid búza – mint például a Triticum aestivum subsp. aestivum, a Triticum turgidum subsp. durum és a Triticum aestivum subsp. spelta – egyedi szántóföldi kevert virágú vetőmag-előállítási rendszere a virágzási időszakban fennálló időjárási kockázatokkal együttesen tekintve, citoplazmás hímsterilitás alkalmazása esetén a fajtatisztasági előírás 85 %-ra való csökkentését követeli meg, lehetővé téve ezáltal, hogy a vetőmagtermesztés kevésbé kedvező időjárási körülmények között is stabil maradjon. Ezért a citoplazmás hímsterilitással előállított hibrid búza vetőmagjaira a más hibridek esetében előírtnál alacsonyabb fajtatisztasági szintet helyénvaló előírni.

                     (4)

                     A citoplazmás hímsterilitással előállított egyéb hibridek vetőmagjaival kapcsolatos tapasztalatok azt mutatják, hogy egy új termelési rendszer kezdetén fontos tesztelni a hatályos technikai követelményeket. Ezért a fajtákra vonatkozó követelményeket 2029. augusztus 31-ig ideiglenesen kell alkalmazni, hogy a termesztők kiigazításokat eszközölhessenek a hibrid búza kevert virágú rendszerben történő előállítása során. A megközelítés szükségét az indokolja, hogy a mezőgazdasági termelőknek új búzafajták álljanak rendelkezésükre az említett termelési rendszer kockázatának a minimálisra csökkentése mellett. A határidőnek elegendőnek kell lennie ahhoz, hogy a termelők és a minősítő hatóságok is megszerezzék a kellő ismereteket a hibridbúza-vetőmagok előállítására vonatkozó technikai követelmények alkalmazásához, valamint felül tudják vizsgálni e követelményeket.

                     (5)

                     Annak érdekében, hogy a Bizottság és a tagállamok kellő ismereteket szerezhessenek a citoplazmás hímsterilitás alkalmazásáról, valamint hogy lehetővé váljon a vonatkozó szabályok felülvizsgálata, a felelős minősítő hatóságnak minden év 2030. február 28-ig jelentenie kell a Bizottságnak és a többi tagállamnak az előállított hibrid vetőmagok mennyiségére és az elégtelen minőségi paraméterek miatt elutasított vetőmagtételek százalékos arányára vonatkozó előző évi eredményeket.

                     (6)

                     A 66/402/EGK irányelv I. és II. mellékletét ezért ennek megfelelően módosítani kell.

                     (7)

                     Az ebben az irányelvben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT AZ IRÁNYELVET:

            1. cikk
            A 66/402/EGK irányelv módosításai
            A 66/402/EGK irányelv I. és II. melléklete ezen irányelv mellékletének megfelelően módosul.

            2. cikk
            Átültetés

               (1)   A tagállamok legkésőbb 2022. augusztus 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.
               A tagállamok ezeket a rendelkezéseket 2022. szeptember 1-jétől 2029. augusztus 31-ig alkalmazzák.
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

               (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

            3. cikk
            Hatálybalépés
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.

            4. cikk
            Címzettek
            Ennek az irányelvnek a tagállamok a címzettjei.

            Kelt Brüsszelben, 2021. november 5-én.

                  a Bizottság részéről

                  az elnök

               Ursula VON DER LEYEN

            (1)  HL 125., 1966.7.11., 2309. o.

            MELLÉKLET
            A 66/402/EGK irányelv I. és a II. melléklete az alábbiak szerint módosul:

                        1.

                        Az I. melléklet a következőképpen módosul:

                                    a)

                                    az 5. pont első mondatának helyébe a következő szöveg lép:
                                    „Az Avena nuda, az Avena sativa, az Avena strigosa, az Oryza sativa és az önbeporzó xTriticosecale hibridjei tanúsított vetőmagjának, valamint a Hordeum vulgare, a Triticum aestivum subsp. aestivum, a Triticum aestivum subsp. spelta és a Triticum turgidum subsp. durum hibridjei tanúsított vetőmagjának citoplazmás hímsterilitástól (CMS) eltérő technikával történő termesztésére szolgáló termény;”

                                    b)

                                    az 5a. és a 6. pont között a melléklet a következő szöveggel egészül ki:

                                                „5b.

                                                A Triticum aestivum subsp. aestivum, a Triticum aestivum subsp. spelta és a Triticum turgidum subsp. durum hibridjei elit és tanúsított vetőmagjának citoplazmás hímsterilitással történő termesztésére szolgáló termény:

                                                            a)

                                                            A terménynek meg kell felelnie a következő szabványoknak a nemkívánatos idegen beporzást eredményezhető, szomszédos pollenforrásoktól való távolság tekintetében:

                                                                        Termény

                                                                        Minimális távolság

                                                                        Elit vetőmag előállítására szánt citoplazmás hímsteril anyai szülőkomponens esetében

                                                                        300  m

                                                                        Tanúsított vetőmag előállítása esetében

                                                                        25  m

                                                            b)

                                                            Az egyedek tulajdonságai tekintetében a termény megfelelő mértékben fajtaazonos és fajtatiszta.
                                                            A vetőmag különösen a következő előírásoknak felel meg:

                                                                        i.

                                                                        a nyilvánvalóan nem fajtaazonos egyedek számának megengedett legmagasabb százalékos aránya:

                                                                                —

                                                                                az elit vetőmag előállítására szánt termények esetében a fenntartó és a helyreállító vonal tekintetében 0,1 %, a citoplazmás hímsteril anyai szülőkomponens esetében 0,3 %,

                                                                                —

                                                                                a tanúsított vetőmag előállítására szánt termények esetében a helyreállító vonal tekintetében 0,3 %, a citoplazmás hímsteril anyai szülőkomponens tekintetében 0,6 %, amennyiben pedig a citoplazmás hímsteril anyai szülőkomponens egyetlen hibrid, 1 %.

                                                                        ii.

                                                                        a nőivarú komponens hímsterilitásának szintje legalább:

                                                                                —

                                                                                99,7 % az elit vetőmag előállítására szánt termények esetében,

                                                                                —

                                                                                99 % a tanúsított vetőmag előállítására szánt termények esetében.

                                                                        iii.

                                                                        az i. és a ii. pontban foglalt követelményeknek való megfelelést hatósági utóellenőrzéssel vizsgálják.

                                                            c)

                                                            A tanúsított vetőmag egy nőivarú hímsteril komponens és egy, a hímivarú termékenységet visszaállító hímivarú komponens vegyes művelésében termeszthető.

                                          A felelős minősítő hatóság minden év február 28-ig jelentést tesz a Bizottságnak és a többi tagállamnak az előző évi eredményekről az előállított hibrid vetőmagok mennyiségére, a szántóföldi ellenőrzések vonatkozó követelményeknek való megfelelőségére és az elégtelen minőségi paraméterek miatt elutasított vetőmagtételek százalékos arányára, valamint az elutasítást indokoló bármely további információra vonatkozóan. Ez a jelentéstételi kötelezettség 2030. február 28-ig áll fenn.”

                        2.

                        A II. melléklet 1. pontja a következőképpen módosul:

                                    a)

                                    a C. szakasz helyébe a következő szöveg lép:

                                                „C.

                                                   Az Avena nuda, az Avena sativa, az Avena strigosa, a Hordeum vulgare, az Oryza sativa, a Triticum aestivum subsp. aestivum, a Triticum aestivum subsp. spelta és a Triticum turgidum subsp. durum hibridjei, valamint az önbeporzó xTriticosecale

                                                A tanúsított vetőmag kategória vetőmagjának legkisebb fajtatisztasága 90 %.
                                                A citoplazmás hímsterilitással előállított Hordeum vulgare, Triticum aestivum subsp. aestivum, Triticum aestivum subsp. spelta és Triticum turgidum subsp. durum esetében ez az érték 85 %. A szennyezettség a helyreállító vonal kivételével nem lehet 2 %-nál nagyobb.
                                                A minimális fajtatisztaságot megfelelő számú minta hatósági utóellenőrzésével kell vizsgálni.
                                                A felelős minősítő hatóság minden év február 28-ig jelentést tesz a Bizottságnak és a többi tagállamnak az előző évi eredményekről a Triticum aestivum subsp. aestivum, a Triticum aestivum subsp. spelta és a Triticum turgidum subsp. durum előállított hibrid vetőmagjainak mennyiségére, valamint az elégtelen minőségi paraméterek miatt elutasított vetőmagtételek százalékos arányára, az utólagos vizsgálat eredményeire, és az elutasítást indokoló bármely további információra vonatkozóan. Ez a jelentéstételi kötelezettség 2030. február 28-ig áll fenn.”

                                    b)

                                    az E. szakasz címe helyébe a következő szöveg lép:

                                                „E.

                                                A Secale cereale hibridjei, valamint a Hordeum vulgare, a Triticum aestivum subsp. aestivum, a Triticum aestivum subsp. spelta és a Triticum turgidum subsp. durum citoplazmás hímsterilitással előállított hibridjei.”